Informácia 
o priebehu a výsledkoch oficiálnej návštevy ministra zahraničných vecí Slovenskej republiky Jána Kubiša v Uzbekistane a Kazachstane v dňoch 19.-21.3.2007

Uzbekistan
Minister zahraničných vecí SR Ján Kubiš uskutočnil v dňoch 19.-20.3.2007 oficiálnu návštevu v Uzbekistane (UZ). 
V rámci návštevy rokoval s prezidentom I. Karimovom, premiérom Š. Mirzijojevom, predsedom Zákonodarnej komory Olij Mažlisu (dolnej komory) E. Chalilovom a ministrom zahraničných vecí V. Norovom. Ďalej s prvým námestníkom ministra vonkajších ekonomických vzťahov, investícií a obchodu UZ N. Nažimovom a predsedom Obchodno-priemyselnej komory UZ A. Šajchovom. Zúčastnil tiež na ceremónii vztýčenia štátnej vlajky SR a vlajky EU pred novou budovou ZÚ SR. 

Najdôležitejšie momenty z rokovaní
a) vnútropolitické a zahraničnopolitické otázky:
Uzbecký prezident zdôraznil, že vzťahy medzi SR a UZ vždy boli dobré a nezaťažené nijakými problémami. 
Uzbecký prezident v rozhovore konštatoval, že Čína uskutočňuje v regióne opatrnú dlhodobú politiku obchodnej a ekonomickej expanzie. V tejto súvislosti podčiarkol, že kým sa EÚ hrá so slovíčkami a neproduktívnymi debatami, tak Čína obsadzuje trh v Strednej Ázii. 
I. Karimov uviedol, že Rusko nechce slobodný trh na postsovietskom priestore. V dvojstranných vzťahoch ide na takýto krok, ale s veľkým zoznamom tovarov, na ktoré sa slobodný režim nevzťahuje. I. Karimov podčiarkol, že spojenci musia byť rovnoprávni a obhajovať záujmy oboch strán. Zdôraznil, že pokusy diktovať UZ, ako má žiť a ako budovať svoj život (štátne zriadenie, politický systém, orientáciu) je kontraproduktívne. Uzbecká strana je pripravená posudzovať skúsenosti EÚ z demokracie a budovania občianskej spoločnosti, ako aj prijímať pomoc, ale nie vo forme diktátu. 
Ďalej I. Karimov akcentoval, že keď USA a EÚ priznajú svoje omyly, tak aj Uzbekistan je pripravený na takýto krok. Keď politický systém v Uzbekistane ešte nie je dokonalý, úroveň uvedomenia ľudí veľmi zaostáva za Európou, to neznamená, že tieto procesy treba umelo urýchľovať. Treba sa poučiť z prípadov, keď umelo urýchľované procesy viedli k víťazstvu tretích síl (Taliban, Hamas a pod.).
I. Karimov pripomenul, že UZ je hrdý nezávislý štát, ktorý nikdy nebude slepo nasledovať nejakú krajinu. 
UZ prezident podčiarkol, že v regióne žije okolo 50 miliónov obyvateľov, ktorí sú závislí od vody dvoch riek Amudarije a Syrdarije. Voda musí byť spoločným bohatstvom všetkých národov regiónu. Keď by horské krajiny (Kirgizsko a Tadžikistan) začali rozvíjať energetiku založenú na vodnej energii, tak to vyvolá skutočnú vojnu v regióne.

Podľa premiéra Š. Mirzijajeva uzbeckí občania uvedomele podporujú politiku, ktorú uskutočňuje vedenie krajiny. Zrušenie trestu smrti v Uzbekistane je krokom, ktorý vyžaduje meniť mentalitu ľudí. Udalosti v Andižane treba nazývať svojimi menami. Pre UZ je vzťah zo zahraničia podľa vzoru učiteľ žiak neprijateľný.

	Predseda Zákonodarnej komory Olij Mažilisu E. Chalilov podčiarkol, že UZ nie je európskym štátom, ale moslimskou krajinou, pre ktorú arabsko-moslimský svet bude vždy najbližším, ako aj významní partneri ako je Čína, Kórea a Japonsko. UZ nie je možné izolovať. Európska únia sa má sama rozhodnúť, čo je pre ňu dôležité. 
E. Chalilov uviedol, že udalosti v Andižane sú tragédiou pre UZ. V hodnotení týchto udalostí nie je vinná len jedna strana. Stupeň demokracie v každej krajine má hodnotiť samotný národ. UZ má záujem, aby v krajine bola EÚ viac prítomná. Európa je pre UZ systémom hodnôt, ktorý sa postupne snaží budovať občiansku spoločnosť. Pre UZ bola aktuálna veľká hrozba intervencie kapitálu do UZ s cieľom nastoliť islamské poriadky. 

Minister zahraničných vecí V. Norov vyjadril záujem UZ na postupnom rozšírovaní spolupráce s NATO v tých oblastiach, o ktoré má záujem (likvidáciu paliva z rakiet a zbraní).
V. Norov vyhlásil, že UZ sa nebráni dialógu o ľudských právach, demokratickom rozvoji, rozvoji občianskej spoločnosti a je zainteresovaný na realizácii projektov v danej oblasti, ktoré však nemôžu byť politickým nátlakom. 

b) dvojstranné vzťahy a spolupráca:
Minister J. Kubiš potvrdil, že SR má záujem o demokratický vývoj v UZ a je pripravená mu odovzdať svoje skúsenosti v tejto oblasti.

Podľa I. Karimova v doterajšom rozvoji dvojstranných vzťahov neboli využité možnosti a potenciál oboch ekonomík. Štruktúra ekonomiky Slovenska a Uzbekistanu nepredstavuje konkurenciu. 
Obojstranne bola vyjadrená nespokojnosť s dosiahnutými výsledkami spolupráce, ktorá nezodpovedá potenciálu a dynamike rozvoja ekonomík oboch krajín. 
Prezident I. Karimov podčiarkol, že sa doteraz podarilo vytvoriť vo vzájomných slovensko-uzbeckých vzťahoch dôveru a rešpektovanie rozdielov. I. Karimov pozval prezidenta Slovenskej republiky I. Gašparoviča na návštevu UZ.

Minister J. Kubiš potvrdil záujem pravidelné medziministerské konzultácie. Ďalej informoval, že plánovaná podnikateľská misia do Uzbekistanu v 3. štvrťroku by sa mala venovať konkrétnym projektom vzájomnej spolupráce. Oficiálna rozvojová pomoc SR (ODA) by mala slúžiť tiež ako nástroj otvárania dverí podnikateľom oboch strán vrátane ich účasti na realizácii pilotných projektov.
	Uzbecký minister zahraničných vecí v rozhovore vyjadril záujem o zriadenie generálneho konzulátu Uzbeckej republiky na Slovensku. 

Na pôde dolnej komory zákonodarného orgánu sa obe strany vyjadrili za zintenzívnenie kontaktov medzi parlamentmi výbormi a delegáciami v parlamentných zhromaždení medzinárodných organizácií. 

Na stretnutí na Ministerstve vonkajších ekonomických vzťahov, investícií a obchodu UZ partneri vyjadrili záujem o účasť slovenských ekonomických subjektov a o investície. Pretrváva záujem uzbeckej strany o skúsenosti zo správy daní.

c) Vzťahy medzi Európskou úniou a Uzbekistanom: 
Minister J. Kubiš v rozhovoroch uviedol, že SR rozvíja svoje vzťahy v súlade so spoločnou zahraničnou politikou EÚ. 
Slovenský minister zahraničných vecí konštatoval dôležitosť rozvoja vzťahov medzi EÚ a UZ. Podčiarkol potrebu hľadania východísk zo vzniknutej situácie a na prekonanie mnohých problémov a začatie dialógu medzi EÚ a UZ. 

Prezident I. Karimov uviedol, že udalosti v Andižane sa stali brzdou dvojstranných vzťahov. Politiku, ktorú uskutočňuje vedenie každého štátu by malo zodpovedať záujmom národa a to by sa malo stať aj hlavným vo vzťahoch medzi SR a UZ. K  Strednej Ázii je potrebné pristupovať jednotne. Pripravovaná stratégia EÚ pre spoluprácu so Strednou Áziou by sa mala zakladať na tomto princípe. EÚ by mala pred prijatím tejto stratégie najprv pochopiť, čo je región Strednej Ázie, aký je potenciál jednotlivých krajín regiónu. V stratégii EÚ pre spoluprácu so Strednou Áziou všetci majú byť rovní, to musí byť jej kľúčovým princípom. Iný prístup povedie ku konfrontácii. 

Minister V. Norov podčiarkol, že zaužívané asociovanie medzinárodného terorizmu so Strednou Áziu je nesprávne. Bez spoľahlivej kontroly hraníc v Strednej Ázii sa nepodarí zabrániť pašovaniu drog a prechodu ozbrojených skupín z Afganistanu. Podľa V. Norova Tadžikistan nezabezpečuje spoľahlivú ochranu hraníc. Zatiaľ EÚ nie je cítiť v Strednej Ázii. 

Minister J. Kubiš uviedol, že stratégia EÚ pre spoluprácu so Strednou Áziou bude dokumentom, ktorý vymedzí rámec spolupráce na najbližšie obdobie. Vzťahy medzi EÚ a UZ prekonávajú zložité obdobie a závisí od oboch strán, ako toto obdobie bude rýchlo preklenuté. Vzťahy EÚ so stredoázijským regiónom sa začínajú rozvíjať. EÚ doteraz nemala nijakú politiku vo vzťahu k Strednej Ázii. Dochádza k zmene tohto prístupu, ktorý bude  zohľadňovať reálie regiónu a jednotlivých krajín.

Záver:
	Išlo o prvú samostatnú návštevu ministra zahraničných vecí v najnovšej histórii vzťahov medzi SR a UZ a druhú návštevu ministra zahraničných vecí členskej krajiny Európskej únie (po návšteve ministra zahraničných vecí NSR Franka-Waltera Steinmeiera v novembri 2006) po udalostiach v Andižane v máji 2005.
 	Všetky stretnutia a rozhovory sa konali v priaznivej atmosfére, ktorú obe strany pokladajú za významný prínos k zintenzívneniu pragmatickej spolupráce najmä v ekonomickej oblasti.

Kazachstan

Dňa 20.-21.3.2007 sa uskutočnila oficiálna návšteva ministra ZV SR Jána Kubiša v Kazachstane (KZ). Minister ZV J. Kubiš rokoval s predsedom Senátu parlamentu K. Tokajevom, predsedom vlády K. Masimovom, s ministerkou financií N. Koržovou a ministrom ZV M. Tažinom. 
Bilaterálne rozhovory boli zamerané najmä na ekonomickú spoluprácu. Osobitná pozornosť bola venovaná plneniu demokratizačných reforiem v KZ.
Minister Ján Kubiš odovzdal Národnej akademickej knižnici KZ knižný dar z fondov MZV SR, SAV a vydavateľstva Dajama.  

Najdôležitejšie momenty z rokovaní:
20.3.2007 sa v Astane uskutočnila neformálna večera s predsedom Senátu parlamentu KZ K. Tokajevom a s námestníkom ministra ZV KZ K. Abdrachmanovom. Boli prediskutované otázky rozvoja medziparlamentných vzťahov medzi KZ a SR.  Diskutovali sa aj otázky OBSE, jej významu pre stabilitu a bezpečnosť v Strednej Ázii. Hovorilo sa o forme realizácie demokratizačných reforiem KZ, ako aj o vystúpení prezidenta KZ k národu „Stratégia KZ – 2030 v novej etape rozvoja KZ“. SR strana očakáva, že jej zámery budú realizované do 12/2007, čo umožní zabezpečiť podporu pre kandidatúru KZ na predsedníctvo v OBSE. 

21.3.2007 sa uskutočnili pracovné raňajky ministra ZV SR s veľvyslancom USA v KZ J. Ordwayom. Obaja si vymenili názory na súčasný vývoj v Strednej Ázii v nadväznosti na aktivity Euroatlantického spoločenstva v regióne Strednej Ázie. Informoval o aktivitách ZÚ USA po jeho premiestnení z Almaty do Astany. 
 
	Na MZV KZ bola odovzdaná verbálna nóta MZV SR o pozvaní na oficiálnu návštevu prezidenta N. Nazarbajeva na Slovensko v druhej polovici roku 2007. Minister M. Tažin vyslovil maximálnu podporu ekonomizácii zahraničnej politiky SR v KZ a odporučil, aby SR a KZ spracovali katalóg na vytvorenie možných spoločných podnikov vysokých technológií na území KZ, ako aj vytipovať investičné možnosti KZ v SR v oblasti kúpeľníctva, minerálnych vôd a cestovného ruchu.
	
	U predsedu vlády KZ K. Masimova minister ZV SR stručne informoval o  reformách v ekonomike SR, raste HDP a vstupe zahraničných investorov do automobilového priemyslu a iných odvetví (vysoké technológie). Programové vyhlásenie vlády SR o sociálnom zameraní politiky vlády SR a intenzívnom presadzovaní znalostnej ekonomiky v určitej miere korešponduje aj s vystúpením k národu „Stratégia KZ – 2030 v novej etape rozvoja KZ“ z februára 2007. Konštatoval, že medzi SR a KZ nie sú žiadne sporné otázky.
	K. Masimov zdôraznil potrebu jednoznačne konkretizovať tie navrhované podnikateľské projekty slovenskej strany, ktoré odzneli vo vystúpení J. Kubiša. 

	Minister ZV SR slávnostne odovzdal knižný dar Národnej akademickej knižnici v Astane (okolo 130 kníh a propagačných materiálov - celkovo 700 ks) za účasti vedenia knižnice, akademickej a spoločenskej obce. 

Po rokovaní s ministerkou financií N. Koržovou bola podpísaná Zmluva o zamedzení dvojitého zdanenia a zabránení daňovému úniku v odbore dane z príjmov a majetku. 

V budove ZÚ SR v Astane sa uskutočnilo stretnutie s generálnym riaditeľom spoločnosti ARCADA z Karagandskej a Kostanajskej oblasti, ktorý prezentoval projekt výstavby najväčšieho obchodného centra v Astane v objeme 160 mil. USD a ponúkol slovenským stavebným organizáciám zúčastniť sa tendra na jeho realizáciu. 

Minister ZV KZ M. Tažina počas pracovnej večere analyzoval súčasný stav OBSE, jej nedostatočnú aktivitu pri riešení konfliktných problémov a konštatoval, že OBSE v súčasnosti skôr rozdeľuje región svojou mentorskou politikou namiesto toho, aby ho zjednocovala. Podľa jeho názoru celý rad aktivít Šanghajskej organizácie spolupráce (ŠOS) v boji proti terorizmu, proti obchodu s drogami, je efektívnejší ako práca OBSE. Naznačil možnosti bojkotu OBSE v decembri 2007 zo strany viacerých krajín SNŠ, pokiaľ KZ nebude zvolená za predsednícku krajinu OBSE na rok 2009. 

J. Kubiš zdôvodnil význam OBSE a EÚ z pohľadu možných rizík pre Strednú Áziu a najmä KZ medzi dvoma výraznými geopolitickými hráčmi ako sú Rusko a Čína. Uviedol, že okrem diverzifikácie dopravných koridorov uhľovodíkových palív, napr. ropovod Odesa-Brody-Plock vidíme prínos EÚ ako aj SR v oblasti certifikácie, technickej regulácie, riešenia problémov vodného hospodárstva, pitnej vody v regióne, riešenia otázok životného prostredia pri monitorovaní ekologických, seizmických a ďalších environmentálnych parametrov pre potreby riadiacich orgánov KZ. SR je pripravená aktívne sa podieľať na budovaní cestných a železničných komunikácií, vrátane výstavby spoločných podnikov vysokých technológií mimo oblasti spracovávania nerastného bohatstva a tak prispieť KZ priemyslu. 
Minister J. Kubiš podčiarkol, že predsedníctvo KZ v OBSE závisí predovšetkým od uskutočnenia reálnych krokov, ktoré boli prezentované prezidentom ako aj parlamentom a vládou KZ na rok 2007. 

V úvode programu sa 20.3.2007 uskutočnilo pracovné stretnutie ministra J. Kubiša s honorárnym konzulom (HK) SR v Kirgizsku (KG) so sídlom v Biškeku Igorom Gusarovom. HK SR informoval o súčasnej politickej situácii v KG, o narastajúcom konflikte medzi prezidentom a parlamentom, vrátane výrazného poklesu jeho popularity v národe. V ďalšej časti bola rozdiskutovaná otázka slovenských krajanov v KG, kde ide len v ojedinelých prípadoch o priamych potomkov.
Na letisku Almaty sa 20.3. 2007 uskutočnilo tiež stretnutie s jednotlivými zástupcami slovenských firiem so sídlom v Almaty, a to: K. Pekarom (Matador Púchov), J. Jaroňom (TrifKazInvest - Synecta) a Ľ. Ságom (Elteco). 

Záver:
Počas návštevy bola podpísaná Zmluva o zamedzení dvojitého zdanenia a zabránení daňovému úniku v odbore dane z príjmov a majetku. 
Návšteva potvrdila záujem oboch krajín na budovaní transparentných ekonomických vzťahov, ktorých ciele budú upresnené počas 3. zasadnutia 3. MVK (1. polrok 2007).
Ďalším impulzom pre zintenzívnenie spolupráce bude prvá oficiálna štátna návšteva prezidenta KZ N. Nazarbajeva SR. 

Návrhy a odporúčania k výsledkom návštevy MZV SR Uzbekistanu a Kazachstanu

1.	Posúdiť možnosť uskutočnenia podnikateľskej misie vedenej ŠTAT MH SR v KZ a UZ. 

T: 3. štvrťrok 2007			Z: MH SR 
 
2.	Urýchliť proces uzatvorenia Protokolu o zmene a doplnení Dohody medzi vládou SR a vládou UZ o podpore a vzájomnej ochrane investícií z 15.5.1996.

		T: 1. polrok 2007			Z: MF SR, ZÚ SR Taškent v spolupráci
		    s MEPO MZV SR 

Urýchliť proces uzatvorenia Memoranda o porozumení medzi Ministerstvom hospodárstva SR a Ministerstvom vonkajších ekonomických vzťahov, investícií a obchodu UZ o spolupráci v hospodárskej oblasti.

		T: 3. štvrťrok 2007			Z: MH SR,  ZÚ SR Taškent 

3.	Pripraviť zasadnutie 3. MVK pre hospodársku a vedecko-technickú spoluprácu SR a KZ a Dohodu o hospodárskej a vedecko-technickej spolupráci medzi KZ a SR.

T: 2. štvrťrok 2007			Z: MH SR, ZÚ SR Astana

4.	Pripraviť oficiálnu návštevu prezidenta KZ v SR. 

T: 4. štvrťrok 2007	Z: KPR v spolupráci z MZV SR, MH SR, MŠ SR, MV SR

7. Posúdiť návrhy na vytvorenie siete honorárnych konzulátov SR v KZ a KG.

T: 2. štvrťrok 2007		Z: KAMI MZV SR v spolupráci s KONZ a 3TEO MZV SR a ZÚ SR Astana

8. Vypracovať katalóg investičných, projekčných, stavebných spoločných podnikov na území KZ, vytipovať investičné možnosti KZ v SR. 

		T: 2. štvrťrok 2007			Z: ZÚ SR Astana

9. Pripraviť Týždeň slovenskej kultúry pri príležitosti Dňa ústavy SR v Astane na základe pozvania 20-členného súboru SĽUK. Získať dodatočnú finančnú podporu pre ďalších 6 členov SĽUKu zo zdrojov MK SR. 

T: 3. štvrťrok 2007				Z:  MK SR, ZÚ SR Astana

10. Zabezpečiť bilaterálnu dohodu o spolupráci medzi Trnavským samosprávnym krajom a Východokazašskou oblasťou so špecifickým zreteľom na jadrovú energetiku. 

	T: 2. štvrťrok 2007		Z: Trnavský SK, ZÚ SR Astana